ประกาศคณะกรรมการกํากับหลักทรัพย์และตลาดหลักทรัพย์ที่ กน. 13/2544เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมมีประกัน อาศัยอํานาจตามความในมาตรา 14 และมาตรา 117 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการ ก.ล.ต. ออกข้อกําหนดไว้ดังต่อไปนี้ข้อ ๑ ในประกาศนี้ "กองทุนรวมมีประกัน" หมายความว่า กองทุนรวมที่บริษัทจัดการจัดให้มีบุคคลที่ประกันต่อผู้ถือหน่วยลงทุนซึ่งได้ถือหน่วยลงทุนจนครบตามระยะเวลาที่กําหนดว่าจะได้รับชําระเงินลงทุน หรือเงินลงทุนและผลตอบแทน จากการไถ่ถอนหรือการขายคืนหน่วยลงทุน แล้วแต่กรณี ตามจํานวนเงินที่ประกันไว้ "บริษัทจัดการ" หมายความว่า บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนรวม "ประกาศ ที่ กน. 46/2541" หมายความว่า ประกาศคณะกรรมการกํากับหลักทรัพย์และตลาดหลักทรัพย์ ที่ กน. 46/2541 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวม ลงวันที่ 16 ธันวาคม พ.ศ. 2541 "เงินลงทุน" หมายความว่า เงินค่าซื้อหน่วยลงทุนในกรณีกองทุนเปิดหรือเงินค่าจองซื้อหน่วยลงทุนในกรณีกองทุนปิด โดยไม่รวมค่าธรรมเนียมการขายหน่วยลงทุนตามที่กําหนดไว้ในโครงการ(ถ้ามี) "โครงการ" หมายความว่า โครงการจัดการกองทุนรวมมีประกัน "ผู้ประกัน" หมายความว่า ผู้ที่ทําสัญญาประกันเพื่อผูกพันตนต่อผู้ถือหน่วยลงทุนของกองทุนรวมมีประกัน "มติของผู้ถือหน่วยลงทุน" หมายความว่า มติด้วยคะแนนเสียงข้างมากของผู้ถือหน่วยลงทุนซึ่งคิดตามจํานวนหน่วยลงทุนรวมกันเกินกึ่งหนึ่งของจํานวนหน่วยลงทุนที่จําหน่ายได้แล้วทั้งหมดของโครงการ "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๒ การจัดตั้งและจัดการกองทุนรวมมีประกัน ให้เป็นไปตามประกาศ ที่ กน. 46/2541 และประกาศนี้ข้อ ๓ ในการจัดการกองทุนรวมมีประกัน บริษัทจัดการต้องจัดให้มีบุคคลที่ประกันต่อผู้ถือหน่วยลงทุนว่าจะได้รับชําระเงินลงทุน หรือเงินลงทุนและผลตอบแทน จากการไถ่ถอนหรือการขายคืนหน่วยลงทุน แล้วแต่กรณี ตามจํานวนเงินที่ประกันไว้ โดยไม่มีเงื่อนไขความรับผิดและต้องสามารถฟ้องร้องบังคับกันได้ตามกฎหมายไทยข้อ ๔ บุคคลที่บริษัทจัดการอาจจัดให้เป็นผู้ประกันต้องมิใช่ผู้ดูแลผลประโยชน์ของกองทุนรวมมีประกันดังกล่าว และต้องเป็นสถาบันการเงินตามกฎหมายว่าด้วยดอกเบี้ยเงินให้กู้ยืมของสถาบันการเงินที่มีคุณสมบัติตามที่สํานักงานประกาศกําหนดข้อ ๕ การแก้ไขเพิ่มเติมหรือเปลี่ยนแปลงสัญญาประกันในเรื่องใด ๆ อันมีผลให้ผู้ถือหน่วยลงทุนเสียผลประโยชน์ จะต้องได้รับมติของผู้ถือหน่วยลงทุนข้อ ๖ เมื่อเกิดหรือรู้ว่าเกิดเหตุการณ์ใด ๆ ที่ทําให้บริษัทจัดการต้องจัดให้มีผู้ประกันรายใหม่ บริษัทจัดการต้องจัดให้มีผู้ประกันรายใหม่ที่มีคุณสมบัติและมีข้อกําหนดตามสัญญาประกันในระดับที่ไม่ต่ํากว่าของผู้ประกันรายเดิม ณ ขณะทําสัญญาเดิมหรือตามที่กําหนดไว้ในโครงการ แล้วแต่กรณี เว้นแต่ในกรณีดังต่อไปนี้ (1) บริษัทจัดการได้รับมติของผู้ถือหน่วยลงทุนตามวรรคสี่ (2) บริษัทจัดการได้ระบุไว้ในโครงการว่าในกรณีที่ปรากฏเหตุดังกล่าว บริษัทจัดการจะขอสงวนสิทธิเลิกกองทุนรวมมีประกันหรือจัดการกองทุนรวมดังกล่าวต่อไปโดยยกเลิกการประกันและเลิกใช้ชื่อหรือคําแสดงชื่อที่มีความหมายในทํานองเดียวกันโดยถือว่าบริษัทจัดการได้รับมติของผู้ถือหน่วยลงทุนแล้ว ในกรณีที่การจัดให้มีผู้ประกันรายใหม่ตามวรรคหนึ่งเกิดขึ้นเนื่องจากความผิดของบริษัทจัดการเอง บริษัทจัดการต้องรับผิดชดใช้ค่าเสียหายที่เกิดขึ้นจากการเปลี่ยนตัวผู้ประกันหรือที่เกิดขึ้นในระหว่างที่ยังไม่อาจจัดให้มีผู้ประกันรายใหม่ให้แก่กองทุนรวมมีประกันหรือผู้ถือหน่วยลงทุน แล้วแต่กรณีเช่น ค่าเสียหายที่เกิดขึ้นเมื่อครบกําหนดระยะเวลาการประกันสําหรับกองทุนปิดหรือครบกําหนดตามรอบระยะเวลาการประกันล่าสุดสําหรับกองทุนเปิด หากมูลค่าหน่วยลงทุน ณ วันครบกําหนดดังกล่าวต่ํากว่ามูลค่าหน่วยลงทุนที่ได้เคยประกันไว้ ค่าธรรมเนียมหรือค่าใช้จ่ายในการจัดให้มีผู้ประกันที่กองทุนรวมมีประกันได้ชําระไว้ล่วงหน้า เป็นต้น หากการจัดให้มีผู้ประกันรายใหม่ตามวรรคหนึ่งจะมีผลทําให้ค่าธรรมเนียมหรือค่าใช้จ่ายในการจัดให้มีผู้ประกันเพิ่มขึ้นเกินกว่าร้อยละยี่สิบห้าของอัตราค่าธรรมเนียมหรือค่าใช้จ่ายในการจัดให้มีผู้ประกันสําหรับงวดการประกันล่าสุด บริษัทจัดการต้องดําเนินการแก้ไขเพิ่มเติมโครงการในเรื่องดังกล่าวโดยต้องได้รับมติของผู้ถือหน่วยลงทุน เว้นแต่บริษัทจัดการได้ระบุไว้ในโครงการว่าในกรณีที่ปรากฏเหตุดังกล่าว บริษัทจัดการจะขอสงวนสิทธิเลิกกองทุนรวมมีประกัน หรือจัดการกองทุนรวมดังกล่าวต่อไป โดยยกเลิกการประกันและเลิกใช้ชื่อหรือคําแสดงชื่อที่มีความหมายในทํานองเดียวกัน โดยถือว่าบริษัทจัดการได้รับมติของผู้ถือหน่วยลงทุนแล้ว ในการขอมติของผู้ถือหน่วยลงทุนเพื่อเปลี่ยนผู้ประกันรายใหม่ที่มีคุณสมบัติและมีข้อกําหนดตามสัญญาประกันในระดับที่ต่ํากว่าของผู้ประกันรายเดิม ณ ขณะทําสัญญาเดิม ให้บริษัทจัดการดําเนินการชี้แจงรายละเอียดซึ่งเป็นสาระสําคัญที่แตกต่างกันระหว่างผู้ประกันรายเดิมกับรายใหม่ และเรื่องที่อาจมีผลกระทบต่อสิทธิของผู้ถือหน่วยลงทุนที่สืบเนื่องจากการเปลี่ยนผู้ประกันรายใหม่ ให้ผู้ถือหน่วยลงทุนทราบด้วย ข้อ ๗ หากบริษัทจัดการไม่ได้รับมติให้ดําเนินการตามข้อ 6 วรรคสาม หรือวรรคสี่แล้วแต่กรณี หรือมีค่าใช้จ่ายในการจัดให้มีผู้ประกันรายใหม่สูงกว่าผลประโยชน์ที่กองทุนรวมมีประกันจะได้รับ หรือไม่สามารถจัดให้มีผู้ประกันรายใหม่ได้ไม่ว่าด้วยเหตุใดก็ตาม ให้บริษัทจัดการดําเนินการอย่างใดอย่างหนึ่งดังต่อไปนี้ (1) เลิกกองทุนรวมมีประกันเมื่อได้รับมติของผู้ถือหน่วยลงทุน (2) ยกเลิกการประกันเมื่อได้รับมติของผู้ถือหน่วยลงทุนและจัดการกองทุนรวมดังกล่าวต่อไปโดยให้บริษัทจัดการเลิกใช้ชื่อหรือคําแสดงชื่อที่มีความหมายในทํานองเดียวกันตามที่กําหนดในประกาศ ที่ กน. 46/2541 และห้ามบริษัทจัดการโฆษณาหรือเปิดเผยว่าเป็นกองทุนรวมมีประกันอีกต่อไป การดําเนินการตามวรรคหนึ่งไม่เป็นผลให้บริษัทจัดการหลุดพ้นจากความรับผิดตามข้อ 6 และบริษัทจัดการยังต้องรับผิดชดใช้ค่าเสียหายที่อาจเกิดขึ้นกับกองทุนรวมมีประกันและผู้ถือหน่วยลงทุนจนถึงวันที่บริษัทจัดการได้รับมติของผู้ถือหน่วยลงทุนตามวรรคหนึ่งด้วย เช่น ค่าเสียหายที่เกิดขึ้นหากมูลค่าหน่วยลงทุน ณ วันที่ได้รับมติของผู้ถือหน่วยลงทุนดังกล่าวต่ํากว่ามูลค่าหน่วยลงทุนที่ประกันไว้ ค่าธรรมเนียมหรือค่าใช้จ่ายในการจัดให้มีผู้ประกันที่กองทุนรวมมีประกันได้ชําระไว้ล่วงหน้าจนถึงวันที่ได้รับมติของผู้ถือหน่วยลงทุนดังกล่าว เป็นต้นข้อ ๘ ประกาศนี้ให้ใช้บังคับตั้งแต่วันที่ 16 มิถุนายน พ.ศ. 2544 เป็นต้นไป ผู้มีอํานาจลงนาม - ประกาศ ณ วันที่ 6 มิถุนายน พ.ศ. 2544 (นายสมคิด จาตุศรีพิทักษ์)รัฐมนตรีว่าการกระทรวงการคลังประธานกรรมการ คณะกรรมการกํากับหลักทรัพย์และตลาดหลักทรัพย์